# Miloje Orlović

| Mića Orlović |
| --- |
|  |
| Rođenje | Miloje Orlović 28. maj 1934. Valjevo, Kraljevina Jugoslavija  |
| Smrt | 13. februara 2013. (dob: 78) Beograd, Srbija |
| *Alma mater* | Filološki fakultet u Beogradu |
| Zanimanje | televizijski voditelj, novinar i urednik |
| Poslodavac | Radiotelevizija Beograd |
| Poznat/a po | vođenju prvog TV dnevnika Radiotelevizije Beograd |

**Miloje - Mića Orlović** (Valjevo, 28. V. 1934. — Beograd, 13. II. 2013) srpski je televizijski voditelj, novinar i urednik. Karijeru je započeo kao student u radiju *Studentski grad*, nastavivši je u Televiziji Beograd, gde je postao jedan od najpoznatijih voditelja. U istoriji srpske i jugoslovenske televizije ostaće upamćen kao prvi voditelj TV Dnevnika.

## Biografija

Mića Orlović je rođen 28. maja 1934. godine u Valjevu, u porodici Sekule i Stane Orlović. Odrastao je u Prištini i Valjevu zajedno s mlađim bratom Draganom, koji se kasnije takođe bavio novinarstvom i jedno vreme bio urednik dnevnog lista „Politika Ekspres“. Mića je završio Valjevsku gimnaziju. Dva puta se ženio, a iz prvog braka ima jednu kćerku.

### Studije

Završio je Filološki fakultet u Beogradu. Tokom studija je radio kao sportski novinar. Bio je standardni reprezentativac studentske košarkaške reprezentacije Jugoslavije, koju je tih godina oformio i s uspehom vodio Ranko Žeravica.

### Novinarska karijera

Na programu Radio Beograda prvi put se oglasio 15. oktobra 1957. godine kao reporter s fudbalske utakmice OFK Beograd – Napredak Kruševac.

Početkom maja 1958. godine, Mića Orlović je, u toku gostovanja velikana pozorišne scene iz Beograda Marije Crnobori i Ljubiše Jovanovića u Zagrebu, učestvovao u realizaciji prvog televizijskog prikaza u okviru razmene TV-novinara Beograda i Zagreba.

Televizija Beograd je 28. avgusta 1958. godine emitovala prvi TV Dnevnik, informativno-političkog programa čiji je voditelj bio Mića Orlović. O tom iskustvu je jednom prilikom izjavio:

> Bio sam klinac, ali klinac sa već bogatim radijskim iskustvom, pa nisam imao tremu. Sam sebi sam objasnio da je kamera stakleni prozor kroz koji ću da gledam, tražeći pogledom moje kamermane. Bio je to dobar potez, jer sam se tako opustio i imao utisak da se zaista obraćam svojim gledaocima. Prenos je završen bez ijedne greške.
>
>

Profesionalni novinar je bio od 1956. godine, a urednik od 1967. godine.

Orlović je ostvario više od 170 reportaža, kao i 300 intervjua, preko 200 TV-reportaža, 80 radio-emisija, 1300 TV-emisija.

Vodio je više TV-kvizova, a učestvovao u realizaciji dva kviza: „Ginis“ i „Istorija srpskog naroda“.

### Filmska karijera

Kršan i markantan, važio je za jugoslovenskog Džona Vejna. Glumio je u 17 domaćih i stranih filmova.

## Nagrade i priznanja

Dobitnik je sledećih nagrada:

* *Nagrada za životno delo* Udruženja novinara Srbije
* *Nagrada za životno delo* Radio-televizije Beograd
* Zlatni beočug Kulturno-prosvetne zajednice Srbije
* *Nagrada za životno delo*, INTERFER, Sombor (2007)
* Nagrada *Radio Smedereva* za negovanje pravilnog govora i očuvanje lepote jezika u elektronskim medijima „Branislav Mane Šakić“ za 2010. godinu

Dobitnik je Ordena rada sa zlatnim vencem.

U knjizi *Istorija srpske kulture* piše:

> Nezaobilazan je, kao spiker i voditelj, Miloje Mića Orlović, s kojim su gledaoci poistovećivali našu televiziju.
>
>

Dobitnik je srpske *nacionalne penzije* od 2008. godine zbog vrhunskog doprinosa nacionalnoj kulturi.

Od 2010. godine *Udruženje novinara Vojvodine* dodeljuje novinarima, voditeljima ili spikerima nagradu „Press - vitez – Mića Orlović“. Ista nagrada koja se dodeljuje novinarkama, voditeljkama ili spikerkama nosi ime Dušanke Kalanj.

22. avgusta 2019. godine otkriven je spomenik Mići Orloviću ispred zgrade RTS u Takovskoj 10.

## Povezano

* TV Dnevnik
* Radio-televizija Srbije
* Orlovići

## Literatura

* *Istorija srpske kulture*, Beograd, 1994.

## Izvori

## Vanjske veze

* Miloje Orlović na sajtu IMDb
* *Junak prvog TV Dnevnika* Arhivirano 2010-12-22 na Wayback Machine-u, *Vesti* od 19. decembra 2010. godine, pristupljeno 28. aprila 2011.